กสิกรไทยให้กู้โครงการใหญ่ยอดพุ่ง
มั่นใจปีนี้ดันให้โตได้ถึง10%เน้นสร้างเขื่อนในลาว2แห่ง
31 ส.ค. 2554

มั่นใจปีนี้ดันให้โตได้ถึง10%เน้นสร้างเขื่อนในลาว2แห่ง
“กสิกรไทย” ลุยโครงการขนาดใหญ่ มั่นใจสินเชื่อรายใหญ่โต 10% เหตุจากเป้าเดิม 46% ลูกค้าอั้นลงทุนจากปีก่อน 
นายวศิน วณิชย์วรนันต์ รองกรรมการผู้จัดการ ธนาคารกสิกรไทย กล่าวว่า ปีนี้คาดว่าธนาคารจะขยายสินเชื่อลูกค้าขนาดใหญ่ได้ประมาณ 10% จากสินเชื่อคงค้างปีก่อนอยู่ที่ 3.24 แสนล้านบาท จากเป้าหมายเดิมคาดว่าปีนี้จะขยายสินเชื่อลูกค้าขนาดใหญ่ได้ 46% แต่ในครึ่งปีแรกทำได้เกินเป้าไปแล้ว
เหตุที่ขยายสินเชื่อได้มากกว่าที่คาด เพราะโครงการต่างๆ หยุดไปในช่วงปีก่อน สินเชื่อโครงการส่วนใหญ่ยังเน้นใช้บริการจากธนาคารพาณิชย์ขนาดใหญ่ 4 อันดับแรก
นายวศิน กล่าวว่า โครงการในปีนี้ที่ธนาคารเข้าไปเป็นธนาคารหลัก ได้แก่ เขื่อนน้ำงึม 3 ที่สร้างในสาธารณรัฐประชาธิปไตยประชาชนลาว มูลค่าโครงการกว่า 3 หมื่นล้านบาท วงเงินสินเชื่อโครงการ 2.2 หมื่นล้านบาท โดยธนาคารจะปล่อยสินเชื่อให้ 4,000 ล้านบาท ที่เหลือกระจายให้กับธนาคารพัฒนาเอเชีย (เอดีบี) ธนาคารเอเอ็นแซด และธนาคารบีเอ็นพี พารีบาส์ 
นอกจากนี้ ยังมีโครงการเขื่อนน้ำเงี้ยบ 1 ในลาวเช่นกัน วงเงินสินเชื่อรวม 2.5 หมื่นล้านบาท แต่ธนาคารจะปล่อย 4,000 ล้านบาท ส่วนที่เหลือกระจายให้กับธนาคารต่างประเทศและธนาคารไทยบางส่วน
นายวศิน กล่าวว่า นอกจาก 2 โครงการใหญ่ ปีนี้ยังมีโครงการที่เกี่ยวกับการหาพันธมิตร เป็นที่ปรึกษาให้บริษัทเข้าตลาดหุ้น การควบรวมกิจการ โดยธนาคารได้ทำร่วมกับบริษัทหลักทรัพย์ (บล.) กสิกรไทย รวมทั้งสิ้น 15 โครงการ คิดเป็นมูลค่ารวม 3.6 แสนล้านบาท ทั้งหมดจะเสร็จสิ้นภายในสิ้นปีนี้ แต่อาจกระจุกตัวอยู่ในไตรมาส 4
ทั้งนี้ สินเชื่อโครงการขนาดใหญ่ของไทยในปีนี้มีประมาณ 230 โครงการ วงเงินประมาณ 1 ล้านล้านบาท โดยโครงการที่มีการปล่อยสินเชื่อไปแล้วประมาณ 100 โครงการ วงเงินสินเชื่อ 4 แสนล้านบาท โดยเป็นโครงการที่ธนาคารเข้าไปมีส่วนร่วมในการสนับสนุนสินเชื่อ 50 โครงการ มูลค่า 2.5แสนล้านบาท 
สำหรับเป้าหมายสินเชื่อกลุ่มลูกค้าธุรกิจขนาดใหญ่ในปีนี้ รายได้จะเพิ่ม 22% รายได้จากค่าธรรมเนียม เพิ่ม 22% เงินฝากเพิ่ม 5% และจะเพิ่มส่วนแบ่งการเป็นธนาคารหลัก (Main Bank) จาก 22% เป็น 25% และเพิ่มส่วนแบ่งตลาดจาก 15% เป็น 16%